Die Holistiese Visueel Perseptuele Terapie Handleiding • Die Rooi Appel
Die Holistiese Visueel Perseptuele Terapie Handleiding
Gesigsvermoë terapie voorsien die geleentheid om te leer hoe om die twee oë tot die beste binokulêre vermoë te gebruik. Wanneer die twee oë goed gekoördineer is, kan baie meer visuele informasie ontvang en geïnterpreteer word. Studente wat hulle oë koördineer, lees vinniger en beter, verstaan ook makliker wat hulle lees en onthou die inligting vir langer. Motorbestuurders wat hulle twee oë goed saam gebruik, sien voorwerpe vinniger, evalueer relatiewe posisies akkurater, word minder moeg en is veiliger op die pad.
SKU: HOL001 Categories: Afrikaans, Terapie Tag: Terapie
Die visuele sisteem is dominant in die verkryging van kennis, veral as dit geskied deur middel van lees.
Wanneer daar probleme met visuele persepsie is, sal die individu sy/haar volle potensiaal slegs bereik deur aan ontwikkelende perseptuele terapie deel te neem waarin die individu goeie liggaams- bilateraliteit, vormherkenning, rigtingsin en visuele tegnieke aanleer. Verbetering van visuele informasie prosessering is voordelig vir alle areas van die pasiënt se lewe, bv. skool, huis, ontspanning, werk, sosiale interaksies ens.
Terapie word individueel voorgeskryf vir die spesifieke behoeftes van elke pasiënt. Basiese visuele vaardighede is ingesluit in meeste programme met ander aktiwiteite wat spesifiek gekies word volgens die spesifieke vermoëns van die individu en die besondere eise van die take wat hy/sy moet uitvoer.
Die sukses van die program is hoofsaaklik afhanklik van die pasiënt se samewerking. Die voorgeskrewe tyd moet gespandeer word aan die aktiwiteite en 'n pligsgetroue poging moet aangewend word om die aktiwiteite presies te doen soos wat verduidelik word.
Dit is belangrik om te onthou dat die voorgeskrewe aktiwiteite spanning in die pasiënt sal veroorsaak, andersins sou die oefeninge nutteloos wees. Konstante lof en aanmoediging sal help om die gevoel van stres te verlig en vinnige resultate te lewer. 'n Sterk poging moet aangewend word om die individu by die huis te help deur klagtes en rusteloosheid te ignoreer en die program te ondersteun met 'n atmosfeer waarin die pasiënt liefde en aanvaarding ervaar.
Dit is weereens belangrik om die rol van die multidissiplinêre span te beklemtoon. Onderwysers, opvoedkundige sielkundiges, lees spesialiste, pediaters, sielkundiges, neuroloë, arbeidsterapeute, oogkundiges, aanpassings-en liggaamlike opvoedings spesialiste, oudioloë en spraak terapeute, genetici, sosiale werkers, klaskamer helpers en ander professies moet saamwerk in 'n holistiese benadering tot die uiteindelike oplossing van verskeie sensories-verwante probleme.
Hierdie handleiding sluit op geen manier die belangrikheid en die bydraes van bogenoemde persone uit nie.
'n Begrip van visuele terapie deur al die lede van hierdie multidissiplinêre span is ook belangrik, en ek deel graag hierdie waardevolle gedeelte van terapie met elkeen om sodoende 'n kind se visueel- perseptuele vaardighede en sy algemene prestasie in die klaskamer te verbeter.